
În 1833 Macarie Ieromonahul încheia în scriptorium-ul Mânăstirii 
Neamţ, în limbă română, remarcabila sa colecţie de irmoase calofonice. 
Destinate mai degrabă soliștilor şi psalţilor cu calități vocale de excepţie spre 
a fi interpretate la finalul Sfintei Liturghii, cu ocazia vizitelor elitelor politice 
şi ecleziastice sau în alte momente din afara slujbelor, genul în cauză s-a 
bucurat de o circulaţie intensă în tradiția manuscrisă de limbă greacă, dar și 
în cea de limbă română, fiind inclus chiar în primul document muzical „pre 
limba patriei”, în Psaltichia lui Filotei sin Agăi Jipei din 1713, respectiv. 

La vremea când dascălul școalelor de musichie se apuca să românească 
aceste cântări, irmoasele calofonice aveau o practică îndelungată în tradiția 
Bisericii Răsăritene, practică ce intrase într-un declin treptat și irevocabil 
începând cu a doua parte a secolului al XIX-lea, prin diminuarea interesului 
pentru acest tip de compoziţie. Într-o statistică întocmită de muzicologul grec 
Grammenos Karanos, în teza sa de doctorat susținută la Universitatea 
Naţională şi Kapodistriană din Atena în 2011, numărul irmoaselor calofonice 
de limbă greacă între secolele XVII-XIX părea să fie puţin peste 260, 
aparținând unui număr de aproximativ 60 de autori. Opt ani mai târziu, 
rezultatele unei alte cercetări doctorale ce investiga același segment 
repertorial, însă de limbă română, adaugă celor 260 de creaţii calofonice alte 
20 de irmoase inedite de limbă greacă, lărgind cu generozitate cercetarea 
specialistului elin cu aproximativ 10% din compoziţiile de acest gen. 

Am făcut acest échappé tocmai pentru a înțelege excepţionalitatea 
publicaţiei intitulată Tradiţia muzicală a irmoaselor calofonice în limba română 
între secolele XVIII și XXI, lucrare publicată de Dr Cătălin Cernătescu, 
cercetător la Universitatea Naţională de Muzică din București (UNMB) și 
iscusit interpret al cântării bizantine. Volumul a fost publicat la Editura 
UNMB în anul 2021 printr-un proiect editorial cofinanţat de către 
Administraţia Fondului Cultural Naţional (AFCN). 

Constituind, iniţial, rodul unei teze de doctorat susținută în anul 2019 
la Universitatea mai sus amintită, sub îndrumarea subsemnatului, cercetarea 
Dr Cernătescu — ce numără 432 de pagini, organizată în trei părți ample și 
prefațată de o introducere — nu numai că duce mai departe investigația lui 
Karanos, ci o şi lărgeşte, pentru ca mai apoi să se ocupe de particularitățile 
stilistico-morfologice şi mecanismele „românirii” acestor creaţii. 

Din capul locului trebuie spus că subiectul, la acest nivel, nu a 
preocupat pe muzicologii şi liturgologii români, în consecinţă, cercetarea fiind 
una inedită, bazată preponderent pe surse tipărite și manuscrise. 

Partea I, Aspecte istorice și morfologice ale irmoaselor calofonice 
debutează cu precizări metodologice şi delimitări ale demersului 
epistemologic, pentru ca mai apoi să intre în aspectele liturgice ale subiectului. 
Sunt  definiți termenii irmós, irmologhión, irmologic, pornind de la 
reprezentanţii majori ai imnografiei bizantine din secolele VII-VIII, precum 
Germanos Patriarhul Constantinopolului (ca. 634-733/740), Andrei Criteanul 
(660-740), loan Damaschinul (676-749) şi Cosma Melodul (+787), pentru ca 
mai apoi Dr Cernătescu să urmărească gruparea octoehală a irmoaselor în 
nou-apăruta clasă de manuscris numită Irmologhion, începând cu a doua 
jumătate a secolului al X-lea. Un moment referenţial în apariția şi impunerea 
acestui gen îl constituie Renașterea Paleologilor și direcțiile stilistice impuse 
de compozitorii vremii, inclusiv în prelucrarea calofonică a irmoaselor. Ieşirea 
creațiilor monodice, de toate tipurile, din zona anonimatului și apariția 
lucrărilor așa-zise „de autor”, de data aceasta numit și, în consecință, 
cunoscut, produce mutații esenţiale la nivelul practicilor tipiconale monastice 
şi, poate cu o intensitate sporită, la nivelul celor urbane, din marile catedrale 
ale vremii. Manuel Hrisafis, spre exemplu, prieten al basileului Constantin al 
XI-lea Dragases, Lampadar al Clerului Imperial la Constantinopol și ultimul 
mare teoretician al lumii bizantine, este cel invocat de cercetător prin trimiteri 
pertinente la colecţiile de la Iviron cu indicaţii foarte clare asupra momentului 
interpretării: eipuoi kadopwvixol padAóuevoi borepov cic thv xarapaolav 
(Ms. gr. Iviron 975, Mathimatar, f. 387v) şi xahopovikoi eipuoi pañAóuevor cic 
Tv ăyiav kai ueyáAnv Kvpiaxnv toù Ilăoxa (Ms. gr. Iviron 1120, Papadichie, 
f. 621r). 

Un alt aspect observat de Dr Cernătescu este noul gen de irmos 
calofonic dezvoltat după 1500 în spațiile elinofone, periferice capitalei 
imperiale, în cazul de față în Insula Creta. Dominion venețian și bastion al 
lumii catolice până la cucerirea insulei de către turci la 1669, Creta aduce cu 
sine o tradiția mixtă, adăpată atât de cântările constantinopolitane, aduse prin 
valurile constante de migrații ale muzicienilor începând, în special, cu 

Cruciada a IV-a (1204), cât și prin melanjul de fiecare zi cu practicile cântării 
latine, melanj născut odată cu infuzia de latinitate în Creta. Irmoasele 
calofonice produse de acești insulari, în special de dinastia de muzicieni 
Episkopopoulos, au o stilistică diferită față de cele produse în Şcoala 
Patriarhală; sunt ceva mai extinse prin inserțiile de cratime ce sporesc 
dimensiunile estetice ale cântărilor, fără a mai vorbi despre particularitățile 
semiografice şi stilistice ale acestora. Din păcate, nici unul dintre aceste 
irmoase calofonice, ca de altminteri, întreaga muzică bizantină produsă de 
cretani, nu au intrat în notația nouă, pierzându-se astfel, pentru moment, cel 
puţin, un imens şi unic tezaur sonor al Bisericii ortodoxe. 

Un alt palier al cercetării Dr Cernătescu ce trebuie evidenţiat este cel 
privitor la clarificarea paternității unor irmoase calofonice atribuite unor 
autori români sau provenind din teritoriile care astăzi au format România. 
Reevaluare critică a unor investigaţii autohtone anterioare, studiul în paralel 
al diferitelor versiuni ale pieselor precum și analiza în detaliu a structurilor 
modale sau a însemnărilor marginale și a filigranelor sunt o dovadă a unor 
competenţe codicografice, filologice, muzicologice, liturgice remarcabile ale 
Dr Cernătescu. Substanţialele clarificări cu privire la creaţiile atribuite lui 
Iovașcu Vlahul, loan Vlahul, Hurmuz Vlahobogdanul sau Kalist Ieromonahul 
vor trebui actualizate de acum și incluse în circuitul studiilor de specialitate 
produse în România și în afara granițelor ei. În paralel, spiritul scormonitor al 
Dr Cernătescu aduce date noi și importante în ceea ce priveşte contribuţia la 
studiile de muzicologie bizantină mondială. Dincolo de descoperirea celor 
20 de irmoase calofonice inedite de limbă greacă, analiza ms gr. BOVA 210 
conservat în Biblioteca Ordinului Vasilian Alepin din Sarba-Juniah (Liban) 
relevă noi date cu un impact major asupra cunoașterii istoriei acestui gen 
liturgico-muzical și a istoriei publicării celei mai importante colecții de 
irmoase care a stat la baza versiunii de limbă română. Identificarea unor 
cratime atribuite lui Dimitrie Cantemir și faptul că, înainte de a fi publicat, 
Irmoloshionul Calofonicon al lui Grigorie Protopsaltul a fost revizuit de către 
Hurmuz Hartofilax sunt, neîndoielnic, informaţii cu relevanță pentru 
muzicologia bizantină. În același timp, aceste codexuri, dar și altele, precum 
autografele lui Petru Lampadarie Peloponesiul de la Biblioteca Gritsani sau 
Biblioteca Academiei Române din București, vorbesc despre remarcabila forță 
a semiografiei bizantine ce reușește să rețină, să asimileze, să conecteze și să 
circumscrie tradiții sonore aparent ireconciliabile, precum repertoriile 
fanariote, otomane sau armene. 

Partea secundă a volumului de faţă numită Rolul irmoaselor 
calofonice în cadrul repertoriului trapezei abordează irmoasele din 

perspectiva funcţiei lor paraliturgice, ca piese care intră în alcătuirea 
repertoriului trapezei sau mesei. Demersul analitic se adresează irmoaselor 
„veselitoare” după cum le numeşte Filotei, și versiunilor lor de limbă greacă, 
strategie gândită de autor ca o condiţie esențială pentru cunoașterea genului, 
întrucât mulţi muzicieni români și-au manifestat și exersat dexteritatea în cele 
două limbi liturgice, greacă şi română. În comentariile sale, Dr Cernătescu 
concluzionează că repertoriul trapezei vine din două tradiții: cea aghiorită 
(prin excelență monastică) și cea constantinopolitană (urbană). Cel puțin 
aceasta este realitatea observată din interiorul manuscriselor de până spre 
1500, pentru ca mai apoi lucrurile să se schimbe, practicile urbane părând să 
se impună după această dată, ne spune Dr Cernătescu. Important de observat 
că fenomenul nu este consemnat de tipicoane, ci exclusiv de tradiția muzicală 
manuscrisă. În acest caz, interesant ar fi de văzut cine pe cine influenţează și, 
în final, statuează aceste practici după 1500. Este cumva vorba despre o 
decizie luată la nivelul Patriarhiei ce se impune simultan la strana acesteia și 
în Athos? Statisticile vin să întărească aserțiunea de mai sus, şi anume că 
autorii cei mai prolifici de irmoase calofonice sunt cei din Constantinopol: 
Petru Berechet (45 de irmoase) şi Balasie Preotul (29), Antonios Sigalas (27), şi 
extrem de puţini atoniți preocupaţi de acest tip de cântare, lucru ce ne indică 
o evidentă amprentă urbană. 

Partea secundă a volumului continuă cu investigarea celor două 
tipuri de repertorii de limbă română: unul ce a circulat preponderent în 
Valahia -  Filotei, conectat, după cum se cunoaște, cu practica 
constantinopolitană, iar celălalt în lavra moldavă Neamţ, fenomen original 
local extrem de complex, ce aparţine tradiției monastice prin excelenţă. 
Indubitabil, studiile de specialitate și interdisciplinare parcurse în cadrul 
Universităţii Naţionale de Muzică din Bucureşti, dublate de stagiile de 
cercetare de la Atena și scormonirile sale prin diverse arhive, practica intensă 
de strană și în formaţia de muzică bizantină Psalmodia din cadrul aceleiaşi 
instituţii — domnia sa fiind, de altminteri, un excelent performer al acestei 
muzici —, au asigurat Dr Cernătescu un foarte bun background analitic şi 
interpretativ, ce i-a permis accesarea în adâncime a tehnicilor de compoziţie 
uzitate de maeștrii artei psaltice post-bizantine, tehnici preluate cu mare 
succes și adaptate de reprezentanţii autohtoni ai acesteia, în frunte cu Filotei 
şi continuând, mai apoi, cu Visarion Protopsaltul. Fiecare subcapitol se 
subsumează unor studii de caz în care sunt supuse travaliului analitic 
elemente legate de structurile poetico-muzicale și arhitecturale ale irmoaselor 
calofonice, parametri melodico-ritmici, dinamica şi ornamentica, structuri 
modale și tronsoane cadenţiale caracteristice, procedee modulatorii specifice 

irmoaselor calofonice etc. Ţinând cont de faptul că o metodă general acceptată 
asupra studiului monodiei bizantine nu există încă, strategia analitică 
propusă în această lucrare de Dr Cătălin Cernătescu se dovedește a fi una 
coerentă, viabilă şi care dă roade. 

Partea a III-a a lucrării, intitulată Traducători şi compozitori de 
irmoase calofonice de limbă română între secolele XVIII și XXI, secţiune ce 
numără nu mai puţin de 225 de pagini, constituie un indicator evident al 
vocației de cercetător al muzicii bizantine a Dr Cătălin Cernătescu. Domnia sa 
plonjează în analize de adâncime asupra unităţilor formulaice ale melosului 
irmoaselor calofonice, ale mecanismelor de adaptare, în paralel cu investigații 
critice şi reevaluări ale realizărilor specialiştilor români și străini etc. Un 
capitol remarcabil este cel închinat colecţiei de la 1833 a lui Macarie, surselor 
sale, analiza penetrând până în cele mai mici şi subtile substraturi şi unități 
ale acestor cântări, reuşind să decripteze mecanismele de compoziţie și 
adaptare ale creaţiilor în cauză la specificul limbii române. 

Fără a mai intra în detalii, menţionez că la capătul demersului din 
această ultimă parte, domnia sa identifică, sistematizează şi analizează cele 
190 de irmoase calofonice atribuite unui număr de 18 muzicieni români, 
40 fiind compoziţii şi nu traduceri. În final, avem o radiografie extrem de 
coerentă și necesară asupra unui gen intens practicat în Biserica strămoşească. 

Cele cinci anexe de la finalul volumului, reprezentând indicații 
tipiconale amănunțite recoltate din manuscrisul nemţean aflat astăzi la BARB, 
tabelele sinoptice cu repertoriul cântărilor trapezei şi numele traducătorilor și 
compozitorilor români de irmoase calofonice între sec. XVIII-XXI constituie, 
indirect, radiografii pe verticală a practicilor monodice de limbă greacă și 
română într-o epocă în care melanjul sonor și eterogenitatea de toate tipurile 
erau la ele acasă în societatea românească a vremii, în mod special la Neamţ. 
Mai mult, analizele muzicologice, consemnate în dublă notație: bizantină şi 
guidonică, precum şi interogarea de tip sociologic cu privire la popularitatea 
irmoaselor calofonice în practica românească de strană, sunt „baze de date” și 
modele metodologice fundamentale de care muzicologia bizantină va trebuie 
să ţină cont din acest moment. 

Doresc să îmi exprim aprecierea asupra acestui demers epistemologic 
bine gândit şi bine articulat, cu miez, ce a îmbinat investigația diacronică cu 
perspectiva de adâncime. O cercetare în care investigația analitică este bazată 
exclusiv pe surse de primă mână, dublată însă de reflecții personale inteligent 
construite într-un limbaj echilibrat, riguros și limpede. 

Indubitabil, volumul de faţă constituie un instrument de cercetare 
indispensabil celor care doresc să studieze istoria irmoaselor calofonice de 

limbă română sau de limbă greacă. În egală măsură, complexitatea lucrării 
Dr Cătălin Cernătescu poate deveni mai mult: un model de investigaţie 
pentru tinerii studioși în ale muzicologiei bizantine (şi nu numai!) şi al 
cântului psaltic, sugerând potenţialul unui univers care a croit și croieşte încă 
universul muzical şi spiritual românesc. 

